google/wiki40b huggingface dataset:
Ηλιακή έκλειψη της 29ης Μαρτίου 2006

Σε ποιες περιοχές ήταν ορατή η έκλειψη

Η έκλειψη ξεκίνησε με την ανατολή του Ηλίου και από την Βραζιλία, διέσχισε τον Ατλαντικό φτάνοντας στην Αφρική, όπου η ολικότητα ήταν ορατή στη Γκάνα, στο νοτιοανατολικό άκρο της Ακτής Ελεφαντοστού, στο Τόγκο, στο Μπενίν, στη Νιγηρία, στο Νίγηρα, στο Τσαντ, στη Λιβύη και σε μια μικρή έκταση της βορειοδυτικής Αιγύπτου. Στην συνέχεια πέρασε από την Μεσόγειο Θάλασσα και η ολικότητα ήταν ορατή στην Ελλάδα (μόνο στο Καστελλόριζο) και την Τουρκία, ύστερα κατά μήκος της Μαύρης Θάλασσας, της Γεωργίας, της Ρωσίας και του Καζακστάν, ενώ η τελευταία περιοχή που είδε την ολική έκλειψη ήταν η Δυτική Μογγολία, κατά το ηλιοβασίλεμα. Μια μερική έκλειψη παρατηρήθηκε από στα δύο τρίτα της Αφρικής, στο σύνολο της Ευρώπης και στην Κεντρική Ασία .

Παρατηρήσεις

Οι άνθρωποι σε όλο τον κόσμο συγκεντρώθηκαν σε περιοχές όπου η έκλειψη ήταν ορατή ως ολική. Η Αστρονομική Εταιρεία του Μάντσεστερ, η Μαλαισιανή Διαστημική Εταιρεία, η Αστρονομική Εταιρεία του Ειρηνικού, καθώς και δεκάδες γκρούπ τουριστών βρέθηκαν στον ναό του Απόλλωνα και στο θέατρο της Σίδης στην Τουρκία. 
Ο καιρός ήταν αρκετά καλός σε σχεδόν όλες τις περιοχές που σημειώθηκε ολική έκλειψη. Πολλοί παρατηρητές ανέφεραν μια ασυνήθιστα όμορφη έκλειψη, με πολύ ωραίο αστρικό στέμμα. Η μερική φάση της έκλειψης ήταν επίσης ορατή από το Διεθνή Διαστημικό Σταθμό, όπου οι αστροναύτες φωτογράφησαν τη σκιά της Σελήνης στην επιφάνεια της Γης.

Στην Ελλάδα

Πλήθος κόσμου όχι μόνο από την Ελλάδα, αλλά και από ολόκληρο τον κόσμο, επισκέφθηκε το ακριτικό Καστελλόριζο, μιας και αυτή ήταν η μοναδική περιοχή όχι μόνο της Ελλάδας, αλλά και ολόκληρης της Ευρώπης, όπου η έκλειψη ήταν ορατή ως ολική. Ήταν η πρώτη ολική έκλειψη ηλίου που σημειώθηκε σε ελληνικό έδαφος μετά το 1936, ενώ η επόμενη θα συμβεί το 2088. Η διάρκεια της ολικής φάσης στο Καστελλόριζο, ήταν 3 λεπτά.
Στην υπόλοιπη Ελλάδα, η έκλειψη ήταν ορατή ως μερική.
Τερεζίνα

Ιστορία

Η Τερεζίνα δημιουργήθηκε το 1852 ως Βίλα Νόβα ντο Πότι (Vila Nova do Poty) για να αντικαταστήσει το Οέιρας ως πρωτεύουσα της πολιτείας, επειδή η θέση της στον ποταμό Παρναΐμπα διευκόλυνε την πρόσβαση. Ήταν η πρώτη πόλη που σχεδιάστηκε στη Βραζιλία. Η πόλη πήρε το όνομα Τερεζίνα από την αυτοκράτειρα Τερέζα Κριστίνα, σύζυγο του αυτοκράτορα Πέδρο Β΄.

Οικονομία

Η οικονομία της πόλης βασίζεται στην βιομηχανία και το εμπόριο. Στην πόλη υπάρχουν εργοστάσια παραγωγής ζάχαρης και σαπουνιών, υφαντουργίες, αποστακτήρια και πριονιστήρια. Επίσης είναι κέντρο εξαγωγής κτηνοτροφικών και αγροτικών προϊόντων. Η πόλη συνδέεται σιδηροδρομικώς με το Σάο Λουίς και ακτοπλοϊκώς με την Παρναΐμπα. Επίσης διαθέτει αεροδρόμιο. Από το 1989 λειτουργεί μετρό στην πόλη με 9 σταθμούς και συνολικό μήκος 13,5 χιλιόμετρα.
Μητροπολίτης Μαραθώνος Μελίτων Καβατσικλής

Βιογραφικά Στοιχεία

Ο Μελίτων Καβατσικλής (κατά κόσμον Βασίλειος) γεννήθηκε στην Αθήνα το 1946. Σπούδασε την Θεολογία στο Θεολογικό Ινστιτούτο Αγίου Σεργίου Παρισίων. Από το 1962 μέχρι το 1986 υπηρέτησε στα Ιεροσόλυμα. 
Διάκονος χειροτονήθηκε την 1 Νοεμβρίου 1964 και Πρεσβύτερος το 1967. Υπηρέτησε ως Ηγούμενος στην Γάζα από το 1981 μέχρι το 1986 και ως Εφημέριος στην Αρχιεπισκοπή Αθηνών από το 1986 μέχρι το 1995. 
Στις 29 Ιανουαρίου 1995 χειροτονήθηκε τιτουλάριος Επίσκοπος Μαραθώνος, Βοηθός Επίσκοπος της Αρχιεπισκοπής Αθηνών, και διετέλεσε Πρωτοσύγκελλος αυτής το διάστημα από 1995 έως 1998. 
Στις 11 Οκτωβρίου 2012 προήχθη σε τιτουλάριο Μητροπολίτη.
Εκοιμήθη την 24 Δεκεμβρίου 2016 σε ηλικία 70 ετών .
Αλκαθάβα της Αλμερίας

Ιστορία

Το 955 η Αλμερία κέρδισε τον τίτλο «μεδίνα» ("πόλη") από τον Χαλίφη της Κόρδοβας, Αμπντ αρ-Ραχμάν Γ΄. Η κατασκευή της αμυντικής ακρόπολης, που βρίσκεται στο βόρειο τομέα της πόλης, ξεκίνησε εκείνη την περίοδο. Η Αλκαθάβα, με τα τείχη, τους πύργους, τις πλατείες, τα σπίτια και το τζαμί της, επρόκειτο να γίνει και η έδρα της τοπικής κυβέρνησης, με σκοπό τον έλεγχο τόσο της πόλης όσο και της γύρω παράκτιας περιοχής.
Το συγκρότημα διευρύνθηκε υπό τον Χαλίφη Αλ-Μανσούρ και, αργότερα, υπό τον Αλ-Τζαϊράν, πρώτο βασιλιά της ανεξάρτητης Ταϊφά της Αλμερίας (1012-1028).
Η ίδρυση της Αλκαθάβας είχε ως στόχο να προστατεύσει την μεγαλύτερη πόλη εκείνης της περιόδου, Πετσίνα.
Η πλειοψηφία των αντικειμένων ενός αρχαιολογικού χώρου που ανακαλύφθηκαν στην Αλκαθάβα φυλάσσονται στο Μουσείο της Αλμερίας, αν και ορισμένα από αυτά φυλάσσονται στο Μουσείο της Αλκαθάβας.

Περιγραφή

Η πρώτη σειρά των τειχών είναι ένα ευρύ περίβλημα που αντιστοιχεί στην πρώτη μουσουλμανική στρατιωτική εγκατάσταση, που χρησιμοποιήθηκε ως καταφύγιο για τον πληθυσμό σε περιπτώσεις πολιορκίας. Για το λόγο αυτό εφοδιάστηκε με ένα μεγάλο πηγάδι.
Το πρώτο περίβλημα διαχωρίζεται από το δεύτερο από το αποκαλούμενο «Muro de la Vela» (Τείχος του Κεριού), το οποίο πήρε το όνομά του από μια καμπάνα που προειδοποιούσε τον πληθυσμό σε περίπτωση γεγονότων, όπως κατά την άφιξη ενός πλοίου στο λιμάνι, όταν υπήρχε κίνδυνος, πυρκαγιές κλπ. Αυτός το τείχος χτίστηκε από το βασιλιά Κάρολο Γ΄ της Ισπανίας.
Στο δεύτερο περίβλημα ήταν η κατοικία των διοικητών, των στρατιωτών τους και των υπηρετών τους. Περιλάμβανε, επίσης, το τζαμί, τα λουτρά, τα πηγάδια, τις σκηνές κλπ.
Το τρίτο περίβλημα, το οποίο βρισκόταν περισσότερο εξωτερικά, είναι επίσης το πιο σύγχρονο στο συγκρότημα. Μετά την Χριστιανική επανάκτηση της Αλμερίας, οι Καθολικοί μονάρχες Ισαβέλλα Α΄ της Καστίλλης και Φερδινάνδος Β΄ της Αραγωνίας έχτισαν ένα κάστρο που στον πιο ανυψωμένο τομέα της πόλης, ικανό να αντισταθεί στη νέου τύπου πυρίτιδα του πυροβολικού.
Κρίσνα

Κρίσνα ονομάζεται σημαντικότατη ινδουιστική θεότητα. Κατά την ινδουιστική παράδοση, ο Κρίσνα ήταν η όγδοη θεία μετενσάρκωση (αβατάρα) του θεού Βισνού.Ο Κρίσνα συνήθως απεικονίζεται με τη μορφή παιδιού που παίζει φλάουτο ή ως νεαρός πρίγκηπας από σκηνές του Μπαγκαβάτ Γκίτα. Ο Κρίσνα γεννήθηκε, με βάση αστρολογικούς υπολογισμούς στις 18 Ιουλίου του 3228 π.Χ.
Ο Κρίσνα έγινε ευρύτατα γνωστός και εκτός των Ινδουιστών μετά το 1966, όταν το κίνημα των οπαδών του επεκτάθηκε στο Δυτικό Κόσμο.
Επαρχία Σμόλιαν

Δημογραφία

Ο πληθυσμός της επαρχίας ανερχόταν στα 40.066 άτομα σύμφωνα με την απογραφή του 2001, εκ των οποίων το 48.8% ήταν άνδρες και 51.2% γυναίκες. Στα τέλη του 2009, ο πληθυσμός της επαρχίας, που ανακοινώθηκε από το Βουλγαρικό Εθνικό Στατιστικό Ινστιτούτο, αριθμεί 124.795 ανθρώπους εκ των οποίων το 23,4% είναι κάτοικοι ηλικίας άνω των 60 ετών.
Ντέιβιντ Ο. Ράσελ

Βιογραφία

Ο Ράσελ γεννήθηκε στην πόλη της Νέας Υόρκης το 1958. Γονείς του είναι η Μαρία Μούτσιο και ο Μπέρναρντ Ράσελ. Είναι ιταλικής και εβραϊκής καταγωγής. Ο Ράσελ σπούδασε πολιτικές επιστήμες και αγγλική φιλολογία πριν ασχοληθεί με τον κινηματογράφο και το 1994, μετά από μια σειρά ταινιών μικρού μήκους που σκηνοθέτησε, γύρισε την πρώτη του ταινία μεγάλου μήκους με τίτλο Spanking the Monkey (1994) η οποία παρουσιάστηκε στο Φεστιβάλ του Sundance. Έπειτα το 1996 σκηνοθέτησε την κομεντί Φλερτάροντας τις Συμφορές (Flirting with Disaster, 1996) με πρωταγωνιστές τους Μπεν Στίλερ και Πατρίσια Αρκέτ. Έλαβε παγκόσμια αναγνωρίσιμότητα με την τρίτη του ταινία Οι Τρεις Ήρωες (Three Kings, 1999) που είχε ως πρωταγωνιστές τους Τζορτζ Κλούνεϊ, Μαρκ Γουόλμπεργκ και Ice Cube. Η ταινία πραγματευόταν από χιουμοριστική και σουρεαλιστική σκοπιά τον Πόλεμο του Κόλπου και αποτέλεσε την πρώτη του εμπορική επιτυχία κάνοντας εισπράξεις που ξεπερνούσαν τα 100.000.000 δολάρια παγκοσμίως. Το 2002 εμφανίστηκε σε μικρό ρόλο στην ταινία του φίλου του Σπάικ Τζόνσι Adaptation (2002) και δυο χρόνια αργότερα σκηνοθέτησε ένα λαμπρό επιτελείο ηθοποιών, που περιλάμβανε τους Ντάστιν Χόφμαν, Ιζαμπέλ Ιπέρ και Ναόμι Γουότς στην ταινία Το Νόημα της Ζωής και πως να το Χάσετε (I ♥ Huckabees, 2004). Ο Ράσελ έλαβε την έμπνευση για το σενάριο της εν λόγω ταινίας από τον καθηγητή του στο πανεπιστήμιο της Κολούμπια, Ρόμπερτ Θέρμαν (πατέρα της ηθοποιού Ούμα Θέρμαν). Το 2010 γύρισε την ταινία The Fighter με πρωταγωνιστές τους Μαρκ Γουόλμπεργκ, Κρίστιαν Μπέιλ, Έιμι Άνταμς και Μελίσσα Λίο και έλαβε την πρώτη του υποψηφιότητα για Όσκαρ Σκηνοθεσίας, βραβείο το οποίο έχασε από τον Τομ Χούπερ για την ταινία Ο Λόγος του Βασιλιά (The King's Speech, 2010). Η ταινία χάρισε όμως το Όσκαρ Β' Ανδρικού και Β' Γυναικείου Ρόλου στους Μπέιλ και Λίο αντίστοιχα. Το 2012 γύρισε την ταινία Οδηγός Αισιοδοξίας (Silver Linings Playbook, 2012) με τους Τζένιφερ Λόρενς, Μπράντλεϊ Κούπερ, Ρόμπερτ Ντε Νίρο και Τζάκι Γουίβερ και βρέθηκε για δεύτερη φορά υποψήφιος για Όσκαρ Σκηνοθεσίας χάνοντας αυτή τη φορά από τον Ανγκ Λι για την ταινία Η Ζωή του Πι (Life of Pi, 2012). Η ταινία προτάθηκε συνολικά για 8 βραβεία Όσκαρ και χάρισε στη Τζένιφερ Λόρενς το Όσκαρ Α' Γυναικείου Ρόλου . Το 2013 σκηνοθέτησε και πάλι τους Τζένιφερ Λόρενς, Μπράντλεϊ Κούπερ, Κρίστιαν Μπέιλ και Έιμι Άνταμς στην ταινία Οδηγός Διαπλοκής (American Hustle, 2013) που κέρδισε πολλά βραβεία κριτικών καθώς και 7 υποψηφιότητες για Χρυσή Σφαίρα. Επόμενή του ταινία πρόκειται να είναι το Nailed.
Ο Ράσελ υπήρξε παντρεμένος με την Τζάνετ Γκρίλο από το 1992 εώς και το 2007.
Τσίπσετ

Ο όρος τσίπσετ αναφέρεται σε ένα σύνολο ολοκληρωμένων κυκλωμάτων (τσιπ), τα οποία είναι σχεδιασμένα να δουλεύουν μαζί. Στο εμπόριο θεωρούνται και πωλούνται ως ένα προϊόν.
Όρη Παραμυθιάς

Τα Όρη Παραμυθιάς ή Γκορίλας είναι βουνό της Ηπείρου με μέγιστο υψόμετρο 1.658 μέτρα. Βρίσκεται στα όρια του νομού Ιωαννίνων και του νομού Θεσπρωτίας και συνδέεται με τα Όρη Σουλίου. Η δεύτερη του ονομασία Γκορίλας ή  Γορίλας αλλά και Κουρίλας, προέρχεται από το παλαιοσλαβικό Gor που σημαίνει βουνό, π.χ. Za-gor [Ζαγόρι] πίσω από το βουνό).
Σωματείο Ελλήνων Ηθοποιών

Το Σωματείο Ελλήνων Ηθοποιών (Σ.Ε.Η.) (19 Απριλίου 1917- ) είναι συνδικαλιστικός φορέας των ηθοποιών της Ελλάδας, είτε αυτοί εργάζονται σε θέατρα, είτε στον κινηματογράφο είτε στην τηλεόραση.

Ίδρυση - μέλη

Ιδρύθηκε το 1917 και από τότε δραστηριοποιείται και για την προστασία των συμφερόντων των ηθοποιών, αλλά και για την πολιτιστική ανάπτυξη της Ελλάδας. Είναι μέλος της Διεθνούς Ομοσπονδίας Ηθοποιών (International Federation of Actors) (FIA). Από το σωματείο αναφέρεται ότι έχει πάνω από 3.000 μέλη.

Ταμείο αλληλοβοήθειας και Οργανισμός Εταιρικών Θιάσων

Μέρος του Σωματείου είναι το Ταμείο Αλληλοβοήθειας του Σ.Ε.Η. (Τ.Α.Σ.Ε.Η.), ρόλος του οποίου είναι η παροχή επικουρικής περίθαλψης στα μέλη του ταμείου και ο Οργανισμός Εταιρικών Θιάσων (Ο.Ε.Θ.).
Ο Οργανισμός Εταιρικών Θιάσων δημιουργήθηκε το 1958 και χορηγούσε άτοκα δάνεια σε συνεταιριστικούς θιάσους του οποίους αποτελούσαν μέλη του Σωματείου, στηρίζοντάς τους οικονομικά. Επιπλέον συνέβαλε στην ανέγερση δημοτικών θεάτρων και έδωσε δυνατότητα σε θιάσους να πάρουν μέρος σε διεθνή φεστιβάλ. Το 2014 οργάνωσε το 1ο Φεστιβάλ Εταιρικών Θιάσων, έχοντας τη συνεργασία του Ελληνικού Κέντρου του Διεθνούς Ινστιτούτου Θεάτρου και υποστήριξη από τον Οργανισμό Πολιτισμού, Άθλησης και Νεολαίας του Δήμου Αθηναίων. Πόροι του Οργανισμού Εταιρικών Θιάσων προέρχονταν από προμήθεια στα εργατικά θεατρικά εισιτήρια που μοίραζε ο Οργανισμός Εργατικής Εστίας (ίδρυση το 1931) ο οποίος καταργήθηκε το 2012. Μετά το 2012 και τη διακοπή των οικονομικών πόρων, ο Ο.Ε.Θ. δε δέχεται αιτήσεις δανειοδότησης νέων θιάσων

Δραστηριότητες και γεγονότα

Το Σωματείο Ελλήνων Ηθοποιών εξέδιδε το περιοδικό «Το Ελληνικόν θέατρον» μεταξύ 1925 και 1938 και ίδρυσε την Επαγγελματική Σχολή Θεάτρου το 1927. Τρία χρόνια αργότερα η Σχολή πέρασε στη διοίκηση του Εθνικού Θεάτρου και το 1931 η ονομασία της άλλαξε σε Δραματική Σχολή του Εθνικού Θεάτρου.
Μετά το τέλος του Β΄ παγκοσμίου πολέμου και με την απελευθέρωση, το Σωματείο Ελλήνων Ηθοποιών, μετά από συνέλευση τον Οκτώβριο του 1944 διέγραψε τους «προδότες ηθοποιούς», ηθοποιούς που κατά την άποψη των μελών είχαν συνεργαστεί με τους Γερμανούς ή τους Ιταλούς.
Το 1967 η Χούντα κατάργησε το Σωματείο, πρόεδρος του οποίου ήταν τότε ο Βασίλης Μεσολογγίτης (πρόεδρος από το 1952 έως το 1967). Συστάθηκε ξανά με το Θ΄ ψήφισμα το 1974, μετά την πτώση της δικτατορίας.
Ερρίκος των Λουζινιάν

Βιογραφία

Ήταν ο τρίτος γιος του Ιακώβου Α΄ της Κύπρου και της Ελβίς των Γουέλφων, κόρης του Φιλίππου του Μπράουνσβαϊκ-Γκρούμπενχαγκεν κοντοσταύλου της Ιερουσαλήμ.
Ήταν αρχηγός στρατού στην Αίγυπτο. Αδέλφια του ήταν ο Ιανός της Κύπρου, ο Ούγος-Λανσελό αρχιεπίσκοπος Νικοζίας/Λευκωσίας, καρδινάλιος και αντιβασιλιάς της Κύπρου, η Μαρία σύζυγος του Λαδισλάου των Καπετιδών-Ανζού της Νάπολης, κά.
Πολλοί Σταυροφόροι από την Κύπρο έκαναν επιδρομές στην Αίγυπτο, μάλιστα ευγενείς και αξιωματούχοι. Ο Μπάρσμπαϋ σουλτάνος της χώρας έκανε εκστρατεία εναντίον της Κύπρου με 180 πλοία και κατέλαβαν τη Λεμεσσό. Το 1426 στη Μάχη της Χοιροκοιτίας ο βασιλιάς Ιανός αιχμαλωτίστηκε και ο Ερρίκος σκοτώθηκε.
Historyja majho žyccia

Διαγωνισμός τραγουδιού Eurovision

Οι Naviband επιβεβαίωσαν ότι υπέβαλαν αίτηση συμμετοχής στον λευκορωσικό εθνικό τελικό για τον Διαγωνισμό Τραγουδιού Eurovision 2017, στις 26 Νοεμβρίου 2016. Στις 30 Νοεμβρίου επιβεβαιώθηκαν μεταξύ των 13 φιναλίστ, με το τραγούδι "Historyja majho žyccia". Κατά τη διάρκεια του τελικού, που έλαβε χώρα στις 20 Ιανουαρίου 2017, οι Naviband κέρδισαν, τερματίζοντας πρώτοι στις ψήφους της κριτικής επιτροπής και πέμπτοι στην τηλεψηφοφορία. Αντιπροσώπευαν τη Λευκορωσία στο Διαγωνισμό Τραγουδιού Eurovision το 2017. Το "Historyja majho žyccia" είναι το λευκορωσικό τραγούδι για τη Eurovision που γράφτηκε στη λευκορωσική γλώσσα, καθώς τα μοναδικά τραγούδια στη λεκυορωσική γλώσσα πριν το 2017 ήταν για τη παιδική Γιουροβίζιον. Η Λευκορωσία αγωνίστηκε στο δεύτερο μισό του δεύτερου ημιτελικού στο Διαγωνισμό Τραγουδιού της Eurovision και ήρθε 17ο στον τελικό.
Ζιμμήδες

Ζιμμήδες (οθωμ. zimmi, αραβ. ahl al-dhimma, κατά λέξη προστατευόμενοι) ονομάζονταν οι μη Μουσουλμάνοι υπήκοοι των ισλαμικών πολιτικών εξουσιών, οι οποίοι τελούσαν ανεμπόδιστα τα της θρησκείας τους και απολάμβαναν της κρατικής προστασίας ως προς τη ζωή και την περιουσία τους έναντι της αποδοχής της ισλαμικής κυριαρχίας. Σε ό,τι αφορά την πολιτική και κοινωνική ζωή είχαν λιγότερα δικαιώματα από ό,τι οι Μουσουλμάνοι. Οι ζιμμήδες υποχρεούντο να καταβάλουν κεφαλικό φόρο (cizye ή haraç). Αρχικά το καθεστώς των ζιμμήδων περιλάμβανε τους Χριστιανούς και Εβραίους (ως "΄θρησκείες της Βίβλου"), στη συνέχεια όμως επεκτάθηκε και σε άλλες θρησκευτικές κοινότητες όπως οι Ζωροάστρες.
Δημήτρης Μαυρογενίδης

Σε συλλογικό επίπεδο

Έκανε τα πρώτα του ποδοσφαιρικά βήματα με τη φανέλα του Άρη Θεσσαλονίκης, όπου αγωνίστηκε επί μία τριετία, το διάστημα μεταξύ 1994-1997, έχοντας συνολικά 83 συμμετοχές πρωταθλήματος και πετυχαίνοντας 12 τέρματα. 
Το 1997 μεταγράφηκε στον Ολυμπιακό, όπου παρέμεινε σχεδόν επί μία δεκαετία (1997-2006), κατακτώντας οκτώ φορές το πρωτάθλημα. Επόμενος σταθμός του υπήρξε το 2006 ο Ηρακλής, με τον οποίο αγωνίστηκε για δύο περιόδους, μέχρι το 2008, έχοντας 46 συμμετοχές στη μεγάλη κατηγορία. Ακολούθησε μια χρονιά στον Θρασύβουλο Φυλής, με τη φανέλα του οποίου αποσύρθηκε από την ενεργό δράση το 2009, σε ηλικία 33 ετών.

Στις εθνικές ομάδες

Το ντεμπούτο του με την Ελλάδα πραγματοποιήθηκε στις 14 Οκτωβρίου 1998, στην εντός έδρας αναμέτρηση εναντίον της Γεωργίας (3-0), για την προκριματική φάση του Euro 2000, όταν υπό τις οδηγίες του Άνχελ Ιορντανέσκου αντικατέστησε στο δεύτερο ημίχρονο τον Νίκο Μαχλά. Με τη γαλανόλευκη φανέλα είχε συνολικά 24 συμμετοχές και 1 τέρμα, την περίοδο 1998-2001.
Υπήρξε βασικό στέλεχος της εθνικής Ελπίδων που έλαβε μέρος στον τελικό του ευρωπαϊκού πρωταθλήματος Ελπίδων (Κ-21) το 1998, εναντίον της Ισπανίας.
Ένωση Ειδικών Βιβλιοθηκών

Η Ένωση Ειδικών Βιβλιοθηκών (αγγλ.Special Libraries Association - SLA) ιδρύθηκε το 1909 στη Νέα Υόρκη για την εκπροσώπηση των ειδικών βιβλιοθηκών των Ηνωμένων Πολιτειών της Αμερικής. Πρόκειται για έναν μη κυβερνητικό οργανισμό, ο οποίος προωθεί το επάγγελμα των βιβλιοθηκονόμων που εργάζονται σε ειδικές βιβλιοθήκες και υπερασπίζεται τα επαγγελματικά τους συμφέροντα.

Διοίκηση

Η SLA διευθύνεται από το Διοικητικό Συμβούλιο (Board of Directors), το οποίο εκλέγεται από τα μέλη και είναι υπεύθυνο για την εύρυθμη λειτουργία του οργανισμού και την υλοποίηση των στόχων του. Το έργο του Διοικητικού Συμβουλίου υποστηρίζεται και ενισχύεται από Επιτροπές (Committees), Συμβούλια (Councils), Παραρτήματα (Chapters), Τμήματα (Divisions) και Ομάδες Φοιτητών (Student Groups). Αναλυτικότερα, τα Περιφερειακά Παραρτήματα  ανέρχονται στα 56, απαρτίζονται από επαγγελματίες της πληροφόρησης της κάθε περιοχής και αναλαμβάνουν την υλοποίηση ειδικών έργων. Τα Τμήματα  απαρτίζονται από εργαζόμενους σε ειδικές βιβλιοθήκες και καλύπτουν συγκεκριμένα πεδία ενδιαφέροντος. Οι Ομάδες Φοιτητών της SLA  έχουν ως σκοπό την καθοδήγηση των φοιτητών της Βιβλιοθηκονομίας και της Επιστήμης της Πληροφόρησης.

Σκοπός

Σκοπός της SLA είναι να ενισχύσει το έργο των μελών της, να προωθήσει τα συμφέροντα τους και παράλληλα, να συμβάλλει στην ανάπτυξη της Βιβλιοθηκονομίας. Σύμφωνα με την επίσημη ιστοσελίδα της SLA  η επίτευξη του σκοπού της πραγματοποιείται μέσα από εκπαιδευτικές πρωτοβουλίες, την παροχή υποστήριξης και ευκαιρίες δικτύωσης.

Δράση

Η SLA προωθεί και ενισχύει το έργο των μελών της μέσω της παροχής  εκπαιδευτικών και ενημερωτικών υπηρεσιών και προϊόντων. Επιπλέον, διεξάγει δύο συνεδριάσεις ανά έτος, τη σύνοδο κορυφής (Leadership Summit) και το ετήσιο συνέδριο (SLA Annual Conference), όπου μελετώνται μείζονα θέματα του οργανισμού και της Βιβλιοθηκονομίας. Κατά καιρούς πραγματοποιούνται επιπλέον συνεδριάσεις με εξειδικευμένο αντικείμενο μελέτης. Το Πρόγραμμα «Βραβεία και Διακρίσεις» της SLA (The SLA Awards and Honors Program) καθιερώθηκε το 1948 και αποσκοπεί στην αναγνώριση και την επιβράβευση αξιόλογων επιτευγμάτων στο έργο της ένωσης και της Επιστήμης της Πληροφόρησης, μέσω της απονομής τιμητικών διακρίσεων. Παράλληλα, η SLA συμβάλλει στην συνεχιζόμενη κατάρτιση των βιβλιοθηκονόμων που εργάζονται σε ειδικές βιβλιοθήκες και προχωρά στη δημοσίευση υλικού και την παροχή υπηρεσιών, οι οποίες ενισχύουν το έργο των μελών της και εμπλουτίζουν τις γνώσεις τους. Αξιόλογες δημοσιεύσεις της ένωσης αποτελούν το περιοδικό «Special Libraries»  το οποίο εκδιδόταν από το 1910 ως το 1996 και τα τεύχη του είναι διαθέσιμα σε ηλεκτρονική μορφή, καθώς και το περιοδικό της SLA με τίτλο «Information Outlook» , το οποίο διατίθεται σε ηλεκτρονική και έντυπη μορφή. Στα πλαίσια των δραστηριοτήτων της, η SLA διατηρεί το ιστολόγιο «SLA Blog»  το οποίο παρέχει πληροφόρηση για το έργο της ένωσης και το επάγγελμα της Επιστήμης της Πληροφόρησης γενικότερα.
Κλοδοάλδος

Βιογραφία

Ήταν γιος τού Χλωδόμηρου βασιλιά της Ορλεάνης και της Γκουντέρικ, ίσως εγγονής τού Γκοντέγκιζελ βασιλιά της Βουργουνδίας.
Όταν ο πατέρας του απεβίωσε το 524 στη μάχη τού Βεζερόνς εναντίον των Βουργουδών, ο Κλοδοάλδος ανατράφηκε στο Παρίσι από τη μάμμη του αγία Κλοτίλδη. Μαζί του ήταν και οι δύο αδελφοί του. Η μητέρα του έκανε δεύτερο γάμο με τον Χλωτάριο Α΄, αδελφό τού Χλωδόμηρου, οπότε ανέλαβε αυτή την κηδεμονία των τριών γιων της. Ωστόσο ο Χλωδόμηρος Α΄ σκότωσε τους δύο μεγαλύτερους Θεοδοάλδο και Γκούντερ, αν και ήταν 10 και 9 ετών αντίστοιχα. Ο Κλοδοάλδος δραπέτευσε στην Προβηγκία. 
Εκεί αποκήρυξε το δικαίωμά του στη διαδοχή και έζησε ως μαθητευόμενος ερημήτης, υπακούοντας στον άγιο Σεβήρο τού Νορίκουμ. Τον επισκεπτόταν για συμβουλές και θεραπείες πολλοί, έτσι δεν έβλεπε ωφέλεια από την απομάκρυνσή του από την κοινωνία. Επέστρεψε στο Παρίσι, όπου έγινε δεκτός με χαρά. Ο λαός ζήτησε τη χειροτονία του και έτσι έγινε ιερέας από τον Ευσέβιο επίσκοπο του Παρισιού το 551. Υπηρέτησε την Εκκλησία για ένα διάστημα. 
Ο Κλοδοάλδος ίδρυσε ένα αββαείο σε έναν οικισμό στον Σηκουάνα (Σεν), κοντά στις Βερσαλίες. Ο οικισμός, που ονομαζόταν αρχικά Νοβιγκέντουμ, μετονομάστηκε σε Σαιν-Κλου προς τιμήν τού Κλοδοάλδου. Τώρα ανήκει στους Κανονικούς Ιερείς και ονομάζεται ναός τού Αγ. Κλοδοάλδου· εκεί φυλάσσεται το λείψανό του. Οι πόλεις Σαιν Κλου στο Γουισκόνσιν και Σαιν Κλου στη Μοννεζότα ονομάστηκαν από τη Γαλλική πόλη. Η εορτή του είναι στις 7 Σεπτεμβρίου.
Big Time Rush (συγκρότημα)

Βραβεία και αναγνωρίσεις

Έχουν 3 albums μέχρι στιγμής(το BTR,το Elevate και το 24/Seven) που πήγαν σε charts πάνω από 10 χωρών μεταξύ και της Ελλάδας πουλώντας πάνω από 15.000.000 αντίτυπα συνολικά και άλλα 6.000.000 αντίτυπα από signles . Κατά την διάρκεια της καριέρας τους κέρδισαν πάρα πολλά βραβεία. Μέσα σε αυτά είναι εφτά Kid's Choice Awards και τέσσερα Bravo Otto Awards.
Λιβανέζικο Κίνημα Νεολαίας

Προέλευση

Το κίνημα ιδρύθηκε στις αρχές του 1970 ως ένωση των ακροδεξιών Μαρωνιτών φοιτητών που αντιτίθενταν σφοδρά στη Συμφωνία του Καΐρου του 1969 και την παρουσία της Οργάνωσης για την Απελευθέρωση της Παλαιστίνης στο Λίβανο, από τον Μπασίρ Μαρούν ελ-Χούρυ, υιό του πρώην περιφερειάρχη της περιοχής Ντεκβανέ της Ανατολικής Βηρυττού, Ναΐμ ελ-Χούρυ.

Πολιτική ιδεολογία

Το κίνημα ήταν σφοδρά αντικομμουνιστικό και αντιπαλαιστινιακό, με ιδεολογία που πήγαζε από τις εξτρεμιστικές θεωρίες που είχαν υιοθετήσει οι Φρουροί των Κέδρων.

To Λιβανέζικο Κίνημα Νεολαίας στον εμφύλιο πόλεμο κατά την περίοδο 1975-77

To Λιβανέζικο Κίνημα Νεολαίας εντάχθηκε στο Λιβανέζικο Μέτωπο τον Ιανουάριο του 1976 και αύξησε την πολιτοφυλακή του με εκπαίδευση, χρήματα και όπλα που του προμήθευαν το Κόμμα Καταέμπ και το Ισραήλ. Αποτελείτο από περίπου 500-1.000 μαχητές, υποστηριζόμενο από μια μικρή μηχανοκίνητη δύναμη τεθωρακισμένων οχημάτων Panhard AML-90, κατασχεμένα προσαρμοσμένα φορτηγάκια Land-Rover σειρών II-III, Toyota Land Cruiser (J40), Dodge Power Wagon W200, GMC Sierra Custom K25/K30, και ελαφρά φορτηγάκια Chevrolet C-10 Cheyenne, εξοπλισμένα με βαρέα πολυβόλα, πυροβόλα άνευ οπισθοδρομήσεως (ΠΑΟ) και αντιαεροπορικά (Α/Α) πυροβόλα. Υπό την προσωπική ηγεσία του Μπας Μαρούν (Bash Maroun), το κίνημα επιχειρούσε συνήθως στις περιοχές Ρας-ελ-Ντεκβάνε, Αΐν ελ-Ραμανέχ και Μανσουρίγιε, επάνδρωνε κατά τόπους τομείς στην Πράσινη Γραμμή της Βηρυττού, ενώ πολεμούσε και σε άλλες περιοχές (όπως έκανε στη Μάχη των Ξενοδοχείων), κερδίζοντας τη φήμη σκληροτράχηλης μαχητικής οργάνωσης.
Σύνταγμα της Ελλάδος του 1911

Το Ελληνικό Σύνταγμα του 1911, ήταν ένα σημαντικό βήμα προς τα εμπρός για την συνταγματική ιστορία της Ελλάδας. Μετά την άνοδο του Ελευθέριου Βενιζέλου στην εξουσία μετά την επανάσταση στο Γουδί το 1909, ο Βενιζέλος αφοσιώθηκε στην προσπάθεια για μεταρρύθμιση του κράτους. Το κύριο αποτέλεσμα ήταν μια σημαντική αναθεώρηση του ελληνικού Συντάγματος του 1864.
Οι πιο αξιοσημείωτες τροποποιήσεις σε σχέση με το σύνταγμα του 1864 ήταν: καλύτερη προστασία των ανθρωπίνων δικαιωμάτων, αποτελεσματικότερη προστασία της προσωπικής ασφάλειας, φορολογική ισότητα, απαραβίαστο της κατοικίας. Επιπλέον, το Σύνταγμα διευκόλυνε την απαλλοτρίωση ενός ακινήτου για την διανομή του σε ακτήμονες αγρότες, ενώ ταυτόχρονα προστάτευε τα δικαιώματα ιδιοκτησίας.
Άλλες σημαντικές αλλαγές περιλαμβάνουν την ίδρυση Εκλογικού Δικαστηρίου για την επίλυση των εκλογικών διαφορών που απορρέουν από βουλευτικές εκλογές, η προσθήκη νέων ασυμβίβαστων για τους Βουλευτές, η αποκατάσταση του Συμβουλίου της Επικρατείας ως ανώτατο διοικητικό δικαστήριο (το οποίο ανασυστάθηκε και λειτούργησε πλήρως από το Σύνταγμα του 1927), η βελτίωση της προστασίας της δικαστικής ανεξαρτησίας και η καθιέρωση μονιμότητας των δημοσίων υπαλλήλων. Τέλος, για πρώτη φορά, το Σύνταγμα προέβλεπε υποχρεωτική και δωρεάν εκπαίδευση για όλους και δήλωσε την Καθαρεύουσα ως "επίσημη γλώσσα του Έθνους".
Ιωάννης Νικίου

Βίος

Δεν γνωρίζουμε πολλές πληροφορίες για τη ζωή του. ΄Ηταν επίσκοπος Νικίου, πόλεως που βρισκόταν στον δυτικό βραχίονα του Νείλου.

Συγγραφικό έργο

Έγραψε ‘’Παγκόσμιον χρονικόν’’  το οποίο σώζεται στην αιθιοπική γλώσσα. Τα γεγονότα τα οποία καλύπτει ξεκινούν από την εποχή του Αδάμ μέχρι το τέλος του 7ου αιώνα μ.Χ. Γράφτηκε περί το 700. Οι πηγές του είναι πολλές γραπτές για τα πιο παλιά γεγονότα και προφορικές για τα πρόσφατα και η προσωπική του γνώση.  Ενσωματώνει αρκετά αποσπάσματα από την ‘’Χρονογραφία’’ του Ιωάννη Μαλάλα.  Είναι άγνωστη η γλώσσα που γράφτηκε πρωτοτύπως,  μάλλον είναι η κοπτική και μετά μεταφράστηκε στην  ελληνική και  αραβική. Σαφείς είναι οι μονοφυσιτικές αντιλήψεις του.